CELEX: 32020R1801
Language: ro
Date: 2020-11-30 00:00:00
Title: Regulamentul de punere în aplicare (UE) 2020/1801 al Comisiei din 30 noiembrie 2020 de adaptare a ratei de ajustare a plăților directe în temeiul Regulamentului (UE) nr. 1306/2013 al Parlamentului European și al Consiliului pentru anul calendaristic 2020

1.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 402/49
               
            
         REGULAMENTUL DE PUNERE ÎN APLICARE (UE) 2020/1801 AL COMISIEI
         din 30 noiembrie 2020
         de adaptare a ratei de ajustare a plăților directe în temeiul Regulamentului (UE) nr. 1306/2013 al Parlamentului European și al Consiliului pentru anul calendaristic 2020
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (1), în special articolul 26 alineatul (4),
         după consultarea Comitetului pentru fondurile agricole,
         întrucât:
         
                     (1)
                  
                  
                     Regulamentul de punere în aplicare (UE) 2020/862 al Comisiei (2) a stabilit rata de ajustare a plăților directe în temeiul Regulamentului (UE) nr. 1306/2013 pentru anul calendaristic 2020. Această rată de ajustare a fost stabilită pe baza informațiilor disponibile în contextul proiectului de buget pentru 2021, ținând seama, în special, de un cuantum al disciplinei financiare de 487,6 milioane EUR pentru rezerva pentru situațiile de criză din sectorul agricol menționată la articolul 25 din Regulamentul (UE) nr. 1306/2013.
                  
               
                     (2)
                  
                  
                     Rata de ajustare a ținut de asemenea seama de necesitatea aplicării disciplinei financiare pentru a se respecta plafoanele anuale menționate la articolul 16 din Regulamentul (UE) nr. 1306/2013, astfel cum este prevăzută la articolul 26 alineatul (1) din acel regulament.
                  
               
                     (3)
                  
                  
                     Deși nevoia de disciplină financiară se menține la 487,6 milioane EUR pentru rezerva pentru situațiile de criză din sectorul agricol, estimările preliminare disponibile în legătură cu viitoarea scrisoare rectificativă nr. 1 a Comisiei la proiectul de buget pentru 2021, vizând previziunile pentru plățile directe și cheltuielile legate de piață, demonstrează, cu toate acestea, necesitatea de a adapta rata disciplinei financiare stabilită în Regulamentul de punere în aplicare (UE) 2020/862.
                  
               
                     (4)
                  
                  
                     În consecință, pe baza noilor informații de care dispune Comisia, este necesar să se adapteze rata de ajustare în conformitate cu articolul 26 alineatul (4) din Regulamentul (UE) nr. 1306/2013 înainte de data de 1 decembrie a anului calendaristic pentru care se aplică rata de ajustare.
                  
               
                     (5)
                  
                  
                     Propunerea modificată de Regulament al Consiliului de stabilire a cadrului financiar multianual pentru perioada 2021-2027 (3) nu a fost încă adoptată. Prin urmare, ca măsură de precauție și ținând seama de stadiul deja foarte avansat al procedurii decizionale legate de adoptarea regulamentului menționat, soldul net disponibil pentru cheltuielile din Fondul european de garantare agricolă pentru exercițiul financiar 2021, în cuantum de 40 368,0 milioane EUR (subplafonul stabilit în Concluziile Consiliului European din 21 iulie 2020, ajustat pentru transferurile notificate de statele membre în cadrul alocărilor între Fondul european de garantare agricolă și plățile directe), trebuie folosit la calcularea ratei de ajustare.
                  
               
                     (6)
                  
                  
                     Ca regulă generală, fermierilor care depun o cerere de ajutor pentru plăți directe în ceea ce privește un an calendaristic (N) li se plătesc sumele aferente într-o anumită perioadă de plată din exercițiul financiar (N+1). Statele membre au însă posibilitatea de a efectua cu întârziere plățile către fermieri, după respectiva perioadă de plată, în anumite limite. Astfel de plăți efectuate cu întârziere se pot efectua într-un exercițiu financiar ulterior. Atunci când disciplina financiară este aplicată pentru un anumit an calendaristic, rata de ajustare nu trebuie să se aplice plăților pentru care cererile de ajutor au fost depuse în alți ani calendaristici decât cel pentru care se aplică disciplina financiară. Prin urmare, pentru a se garanta tratamentul egal al fermierilor, este adecvat să se prevadă că rata de ajustare trebuie să se aplice numai plăților pentru care s-au depus cereri de ajutor în anul calendaristic pentru care se aplică disciplina financiară, indiferent de momentul în care este efectuată plata către fermieri.
                  
               
                     (7)
                  
                  
                     Articolul 8 alineatul (1) din Regulamentul (UE) nr. 1307/2013 al Parlamentului European și al Consiliului (4) prevede că rata de ajustare aplicată plăților directe stabilită în conformitate cu articolul 26 din Regulamentul (UE) nr. 1306/2013 se aplică numai plăților directe care depășesc 2 000 EUR și care urmează să fie acordate fermierilor în anul calendaristic corespunzător. În plus, articolul 8 alineatul (2) din Regulamentul (UE) nr. 1307/2013 prevede că, în urma introducerii progresive a plăților directe, rata de ajustare se aplică Croației numai de la 1 ianuarie 2022. Prin urmare, rata de ajustare care urmează să fie stabilită prin prezentul regulament nu trebuie să se aplice plăților acordate fermierilor din statul membru menționat.
                  
               
                     (8)
                  
                  
                     Rata de ajustare adaptată trebuie luată în considerare la calcularea tuturor plăților care urmează să îi fie acordate unui fermier pentru o cerere de ajutor depusă pentru anul calendaristic 2020. Prin urmare, din motive de claritate, Regulamentul de punere în aplicare (UE) 2020/862 trebuie abrogat.
                  
               
                     (9)
                  
                  
                     Pentru a se garanta faptul că rata de ajustare adaptată este aplicabilă de la data la care încep să se efectueze plățile către fermieri în conformitate cu Regulamentul (UE) nr. 1306/2013, prezentul regulament trebuie să se aplice de la 1 decembrie 2020,
                  
               ADOPTĂ PREZENTUL REGULAMENT:
         
            Articolul 1
            
               (1)   În scopul stabilirii ratei de ajustare prevăzute la articolele 25 și 26 din Regulamentul (UE) nr. 1306/2013 și în conformitate cu articolul 8 alineatul (1) din Regulamentul (UE) nr. 1307/2013, cuantumurile plăților directe care urmează să le fie acordate fermierilor în cadrul schemelor de sprijin enumerate în anexa I la Regulamentul (UE) nr. 1307/2013 și care depășesc 2 000 EUR pentru o cerere de ajutor depusă pentru anul calendaristic 2020 se reduc cu o rată de ajustare de 2,906192 %.
            
            
               (2)   Reducerea prevăzută la alineatul (1) nu se aplică în Croația.
            
         
         
            Articolul 2
            Regulamentul de punere în aplicare (UE) 2020/862 se abrogă.
         
         
            Articolul 3
            Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
         
         
            Se aplică de la 1 decembrie 2020.
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 30 noiembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 347, 20.12.2013, p. 549.
         
            (2)  Regulamentul de punere în aplicare (UE) 2020/862 al Comisiei din 19 iunie 2020 de stabilire a ratei de ajustare a plăților directe în temeiul Regulamentului (UE) nr. 1306/2013 al Parlamentului European și al Consiliului pentru anul calendaristic 2020 (JO L 197, 22.6.2020, p. 3).
         
            (3)  COM(2020) 443 final.
         
            (4)  Regulamentul (UE) nr. 1307/2013 al Parlamentului European și al Consiliului din 17 decembrie 2013 de stabilire a unor norme privind plățile directe acordate fermierilor prin scheme de sprijin în cadrul politicii agricole comune și de abrogare a Regulamentului (CE) nr. 637/2008 al Consiliului și a Regulamentului (CE) nr. 73/2009 al Consiliului (JO L 347, 20.12.2013, p. 608).